runetrust/blame-folketinget-dk huggingface dataset:
Karsten Hønge (SF), 2024-02-07:
Endelig er der lidt godt nyt for palæstinenserne, som lider under den humanitære katastrofe i Gaza.
Israel led et alvorligt nederlag, da Den Internationale Domstol i Haag, ICJ, tydeligt markerede, at landet i sin krigsførelse skal overholde konventionerne, at de skal efterforske og retsforfølge opfordringer til folkedrab, og at mere nødhjælp skal ind i Gaza.
Så tænker man egentlig, at det faktisk er lidt ubegribeligt, at nogen skulle kunne mene det modsatte.
Domstolen tager senere stilling til, hvorvidt der foregår et egentligt folkedrab i Gaza.
Begrebet synes jeg til gengæld florerer hele tiden i den offentlige danske debat.
Men her og nu skal der altså gribes ind over for fremtrædende politikere i Israel som f.eks. forsvarsminister Yoav Gallant.
Det drejer sig om udtalelser, hvor palæstinenserne beskrives som menneskelige dyr, og hvor der opfordres til at fordrive dem.
Benjamin Netanyahu og andre religiøse og nationalistiske ekstremister bliver nødt til at anerkende, at palæstinenserne faktisk også er mennesker med rettigheder, og anerkende, at internationale konventioner og menneskerettigheder gælder for alle, også dem, der i en periode måtte være ens modstandere.
Lige så selvfølgeligt det er, at Israel må forsvare sig selv, lige så selvfølgeligt skal det være, at det skal ske i respekt for folkeretten.
SF støtter Israels ret til at leve i tryghed og sikkerhed.
Vi fordømmer Hamas, og vi opfordrer det internationale samfund til at arbejde for frigivelse af alle gidsler.
Men SF støtter altså også, at palæstinenserne har ret til at leve i tryghed og frihed.
Det rejser spørgsmålet om, om det er Israels nuværende ledelses reelle plan faktisk at fordrive palæstinenserne.
Lige her for nylig blev det afsløret, at 12 israelske ministre, også folk fra Netanyahus parti, Likud, deltog i en konference om flere bosættelser i Gaza efter krigen.
De dansede og festede og opfordrede til at fordrive palæstinenserne.
Ministre som Itamar Ben-Gvir og Bezalel Smootrich støttede fordrivelsesplanerne.
I Tyskland medførte afsløringer af højreekstremisters møder med topfolk fra AfD store demonstrationer.
Jeg savner en stærkere reaktion fra den israelske opinion.
Almindelige mennesker, uanset hvilket folk de måtte tilhøre, skal have vores solidaritet.
Og begge folkeslag er jo fanget i et historisk fællesskab og kommer kun videre sammen.
Dannelsen af Israel skete på et skævt fundament, hvor palæstinenserne betaler regningen for nazisternes jødeforfølgelser i Europa.
Palæstinenserne havde ingen andel i den tids antisemitisme, men de endte med at trække verdenssamfundets sorteper.
Det er nu engang med sine fjender, at man skal slutte fred.
Terroren skal stoppe, og Israel skal afslutte besættelsen af palæstinensiske områder.
Det palæstinensiske selvstyre skal demokratiseres, og korruptionen skal væk.
Palæstinenserne skal have deres egen stat som led i en tostatsløsning med Israel.
Jeg synes egentlig også, at i de her dage lyder de her forslag desværre nærmest som drømmerisk sværmeri.
Men det er den eneste skitse til en holdbar fred, for både israelere og palæstinensere har ret til at leve i tryghed bag sikre grænser.
Trine Pertou Mach (EL), 2024-02-07:
Tak for det.
Det er muligt, at krigen ville stoppe, hvis Hamas nedlagde våbnene, som ordføreren sagde, men det ville jo ikke være et stop for det, der er konflikten.
Den her krig er jo ikke enestående – den er i sin brutalitet og sit omfang helt anderledes end de andre voldscykler, om man vil, der har været i den årtier lange konflikt, som jo grunder i, at Israel er en besættelsesmagt, der har lagt en blokade ned over Gaza, og som har bosættelser på Vestbredden, og hvor vi aldrig har nået frem til at skabe den retfærdige fred, som tostatsløsningen skal være et udtryk for.
Jeg vil gerne spørge ordføreren, om det ikke er på tide at komme væk fra diskussionen om selvforsvar og se på de proportioner, der er i Israels krigsførelse, og den domstolskendelse med de midlertidige foranstaltninger, og om ikke det skal være årsag til et stadig skærpet kritisk fokus fra dansk side på Israels krigsførelse.
Jeppe Søe (M), 2024-02-07:
Jeg synes, regeringen hele tiden har haft et kritisk fokus.
Jeg synes, regeringen hele tiden har insisteret på folkeret.
Jeg har i hvert fald også hørt mig selv sige i den tidligere debat, vi havde her i salen, at det er en meget svær vurdering at sidde som politiker på Christiansborg og vurdere, om f.eks. proportionerne er korrekte eller ej.
Der har vi jo institutioner, der skal tage sig af det.
Nogle af de institutioner er begyndt at pippe på en måde, så vi lytter.
Jeg kan ikke vurdere, om Israel er på det punkt endnu, hvor proportionerne er overskredet.
Jeg kan godt forstå deres reaktion.
Vi så det jo også efter terrorangrebet mod World Trade Center, hvor Danmark selv var med i en angrebskrig.
Om proportionerne er nået endnu, er ikke min vurdering.
Trine Pertou Mach (EL), 2024-02-07:
Tak for det.
Det er rigtigt, at det er blevet sagt mange gange, at man forventer, at Israel overholder folkeretten osv., og at man ikke kan vurdere det herfra; det er der så institutioner der skal gøre.
Og den ene efter den anden råber vagt i gevær om mulige krigsforbrydelser; nogle påpeger endda her, at de faktisk mener, at der er begået krigsforbrydelser; der er advarsler om, at det er gået for langt, og at det er ude af proportioner.
Det burde da være noget, der fik regeringen og Moderaterne til at reagere, og mit helt grundlæggende spørgsmål er: Hvornår er der døde børn nok i Gaza til, at Moderaterne mener, at det er tid til en våbenhvile og til et stop for den krigsførelse, som Israel udøver?
Jeppe Søe (M), 2024-02-07:
Altså, beder spørgeren om et tal?
Jeg synes da, at der i høj grad bliver lyttet.
Jeg synes også, at der bliver lyttet til organisationer.
Jeg synes da, at vi hele tiden forsøger at undersøge de her ting så godt, vi kan.
Vi sidder i udvalg, også nogle af de helt lukkede udvalg, hvor vi får ting at vide.
Som vi hørte tidligere i dag, er der en forskel mellem de ting, der bliver sagt i de lukkede rum, og de ting, der pludselig er ude i offentligheden.
Henrik Dahl (LA), 2024-02-07:
Jeg ser på emnet, jeg ser ud over forsamlingen, og jeg kan ikke lade værre med at tænke på en amerikansk film, der hedder »Groundhog Day«, der som bekendt handler om den evige gentagelse.
Det tog ikke så lang tid for mig at gennemskue, efter at jeg var blevet valgt til Folketinget, at vi her i huset gerne prioriterer på den måde, at vi bruger forholdsvis kort tid på ting, der har en praktisk løsning, og til gengæld opholder vi os gerne meget længe ved problemer, som det er mere eller mindre umuligt for Folketinget og regeringen at løse.
Det er jo blevet sagt, hvad Danmark gør.
Altså, vi forsøger at gøre os gældende i EU, så godt vi kan, og der, hvor EU har kompetencen, og det var jo det, som debatten om beslutningsforslaget før bl.a. handlede om.
Vi kan også gøre os gældende, og det er der også allerede flere der har sagt, militært, når det gælder om at forhindre, at konflikten breder sig til Det Røde Hav og rammer den civile skibstrafik.
Derfor bakker vi også op om den indsats, der bliver gjort på området dér.
Vi har jo haft en debat eller to om det her emne tidligere.
Jeg mener stadig væk, at Danmark kunne gøre mere, når det gælder om at fordele sine ressourcer eller prioritere ressourcer mellem organisationer, der virker optrappende, og organisationer, der optræder neutralt og problemløsende, men det har vi drøftet, så det behøver vi ikke at vende tilbage til.
Jeg sætter altid pris på en god debat og ser frem til det, hvis der måtte være spørgsmål, men for at være ærlig er der jo ikke så meget, den danske regering eller det danske Folketing kan gøre.
Jeg tror ikke, det har nogen særlig effekt at kræve forandringer i den israelske regering eller skælde ud på israelske ministre; det har mere en psykologisk effekt på offentligheden i Danmark.
Derfor vil jeg ikke sige så meget mere til debatten.
Der kommer et udkast til en vedtagelsestekst fra Liberal Alliance og Danmarksdemokraterne senere, i forbindelse med at fru Charlotte Munch holder sin ordførertale.
Tak for ordet.
Torsten Schack Pedersen (V), 2024-02-07:
Jamen jeg synes, det er klart uacceptabelt, når Israel eller andre lande forhindrer nødhjælpen i at komme ind og kunne gøre en afgørende forskel i forhold til en dybt, dybt alvorlig humanitær situation.
Selvfølgelig skal man sørge for som land, hvad enten det er Israel eller andre lande, at der er adgang til humanitær bistand i Gaza.
Christian Friis Bach (RV), 2024-02-07:
Og det er en markant forskel på de to tekster.
Trine Pertou Mach (EL), 2024-02-07:
Tak for det, og tak til ordføreren for en rigtig god tale.
Er det ikke også korrekt, at Danmark som underskriver på folkedrabskonventionen faktisk er forpligtet til at forhindre, forebygge og standse folkedrab, og at man som underskriver af konventionen på den måde også skal have en særlig opmærksomhed på den kendelse og de midlertidige foranstaltninger, som Den Internationale Domstol har pålagt Israel, sådan at det at skærpe sin opmærksomhed og også agere efter det politisk på den måde faktisk er ret afgørende, hvis man mener underskriften alvorligt?
Thomas Danielsen (V), 2024-02-07:
Vi skal jo bakke op om EU, vi skal have flere EU-positive stemmer i Folketinget, som kan støtte op omkring de EU-togfonde, der jo sikrer, at vi får bundet Europa kollektivt sammen til glæde for den kollektive trafik på bane og til glæde for klimaet, og det er alt det, som ligger mit hjerte nær.
Jette Gottlieb (EL), 2024-02-07:
Det var jo, fordi jeg glædede mig over det eneste positive ord, der kom, og det var, at det var en sympatisk tankegang, der lå bag.
Og det synes jeg jo er det væsentlige, og nu vil jeg jo spørge ministeren, hvad han så mener vi bør gøre for at sikre, at der kommer en større overordnet sammenhængende kollektiv togdrift i Europa, som ganske rigtigt er på bekostning af den individuelle transport.
For det er jo det, man i forhold til klimaet sætter spørgsmålstegn ved, altså at den individuelle transport er medvirkende til store klimaforandringer.
Jette Gottlieb (EL), 2024-02-07:
Grunden til, at Enhedslisten har fremsat de her to beslutningsforslag, B 65 og B 66, er, at vi ønsker en lidt overordnet debat om et sammenhængende kollektivt transportnet i Danmark, i Norden og i Europa.
Vi har på opfordring sagt ja til, at de sambehandles, selv om de i grunden er ret forskellige.
Den politiske opbakning er massiv, i hvert fald i ord, i alle lande.
Selvfølgelig skal vi da fremme den kollektive transport; det er vigtigt i forhold til klimaforandringer og alle de der ting.
Men i praksis halter det jo en del mere.
Lad mig give et enkelt eksempel: Siden 1995 har EU og EØS-landene brugt 66 pct. flere penge på at udvide vejnettet end på at udvide jernbanenettet.
Det har konkret betydet, at motorvejsnettet er blevet 30.000 km længere, mens jernbanenettet er blevet 15.000 km kortere.
Den udvikling skal vendes ifølge os, og derfor ønsker vi en diskussion af en målrettet europæisk togfond, der kan supplere de initiativer, der allerede er taget, f.eks. med CEF Transport, men hvor den pågældende fond udtrykkelig har til formål at vende udviklingen til fordel for jernbanedrift.
Ud over den overordnede debat om styrkelse af den kollektive langdistancetransport har vi også ønsket at lægge en helt speciel vægt på fænomenet nattog.
Det har vi, fordi vi ser en åbenlyst voksende efterspørgsel på den måde at transportere sig på i forbindelse med længere rejser.
Glæden ved at lægge sig til at sove i sin hjemby og vågne frisk op på sit bestemmelsessted er højt berømmet.
Alene de sidste 2 år har de fleste afgange med nattog i Europa været udsolgt adskillige måneder før afgang, og vi ønsker os derfor en undersøgelse af, hvilke planer der udrulles i de forskellige lande med henblik på at fremme en mere overordnet planlægning.
Christina Olumeko (ALT), 2024-02-07:
Tak for ordet.
Det lovforslag, vi behandler i dag, er en del af aftalen om nye rammer for spilmarkedet, som blev indgået tilbage i november 2022 med deltagelse af Alternativet.
Derfor er vi rigtig glade for at se, at dele af aftalen nu bliver implementeret.
Det er også godt, at der i lovforslaget er lagt op til en styrket indsats mod matchfixing, hvad flere af mine gode kollegaer har nævnt på talerstolen.
For vi mener, at det er med til at styrke myndighedernes mulighed for at få kontrol med og ikke mindst bekæmpe matchfixing og dertilhørende spekulationer.
Det er vigtigt, at sportsbegivenheder bliver afviklet på ærlige vilkår og ikke skaber grundlag for mistillid fra tilskuere, sportsudøvere og de implicerede industrier.
Så Alternativet kan støtte lovforslaget.
Jette Gottlieb (EL), 2024-02-07:
Men jeg vil jo nok sige, at jeg i min fremlæggelse også gjorde opmærksom på, at det var et supplement til den fond, og et af problemerne er jo, at den fond faktisk bruges til meget andet.
Den bruges til overordnet infrastrukturforbedring og ikke kun til tog, og det betyder, at der er nogle af investeringerne, der faktisk ikke bidrager til at ændre på styrkeforholdet mellem den kollektive og den individuelle trafik.
Peter Kofod (DF), 2024-02-07:
Tak for det, formand.
Men tak for ordet.
Matchfixing er desværre blevet et mere og mere udbredt problem.
Vi har set eksempler på matchfixing fra vores alle sammens Superliga, men vi ved også, at matchfixing kan foregå på alle andre niveauer.
Det aftalte spil truer idrættens og sportens integritet og kan, hvis ikke de får styr på udviklingen, være med til at ændre vores syn på konkurrencesport som helhed.
Det er et resultat af, at spillemulighederne er blevet langt mere tilgængelige på globalt plan, og at der i dag findes nærmest uanede mængder af forskellige spil, som man kan spille på.
Det gælder i fodboldens verden alt fra antallet af hjørnespark til det næste gule kort.
Med det nye marked har vi også set en stigning blandt kriminelle bagmænd, der arrangerer aftalt spil.
For den enkelte sportsudøver kan det måske være svært at sige nej til et stort kontant beløb, når disse kriminelle banker på døren.
Der er behov for, at vi fra Folketingets side skaber nogle strammere regler og større krav til den enkelt spilleverandør, ligesom vi skal sikre, at Spillemyndigheden har de rigtige rammer og sanktionsmuligheder i deres arbejde.
Og det er nogle initiativer, der kommer med det her forslag, og det vil vi selvfølgelig gerne støtte op om i Dansk Folkeparti.
Jeg tror, det er en udfordring, vi kommer til at se endnu mere til i de kommende år rundtom i hele Europa, men med den her lovgivning tager vi initiativ til, at spillesiderne nu har et ansvar, hvis de har en formodning om matchfixing.
Det er en start, og det er min forhåbning, at vi i bedste fald kan holde problemet nede med lovgivning i Danmark, så kriminelle bagmænd ikke kan lave forretninger her.
Dansk Folkeparti kan støtte forslaget.
Merete Scheelsbeck (KF), 2024-02-07:
Tak for ordet.
Nu blev spændingen udløst med hr. Hans Kristian Skibbys udmelding om, at Danmarksdemokraterne også kunne støtte det her forslag, for det var vel det eneste, vi kunne være tvivl om her i salen i dag.
Som det har været nævnt flere gange, udmønter lovforslaget dele af aftalen, som blev indgået, og som hedder »Almennyttige lotterier og styrket kontrol« – en aftale, som Det Konservative Folkeparti sjovt nok også var en del af.
Det foreslås bl.a. i lovforslaget, at Spillemyndigheden får mulighed for at indhente nødvendige oplysninger og får mulighed for fortroligt at udveksle oplysninger med medlemmer af platformen for at bekæmpe matchfixing.
Derudover gives Spillemyndigheden bedre sanktionsmuligheder i form af mulighed for at udstede påbud og påtaler samt offentliggøre sanktioner.
Der indføres et krav om spilverandørtilladelse, hvorefter leverandøren kan sanktioneres og tilladelsen kan tilbagekaldes ved overtrædelse af lovgivningen.
Og så får Spillemyndigheden en udvidet databehandlingshjemmel, der gør det muligt i højere grad at analysere spildata.
Hans Kristian Skibby (DD), 2024-02-07:
Det her er nok ikke ligefrem det lovforslag, som kommer til at ligge allerøverst i erindringen hos vores skatteminister, når han engang skal til at skrive sine memoirer.
Der kan måske komme mange andre spændende elementer.
F.eks. kunne det være rigtig spændende at læse om skatteministerens holdninger til ejendomsvurderinger, når han ikke længere er skatteminister.
Matchfixing er et velkendt problem, og jeg tror heller ikke, at vi med det her lovforslag kommer til at opleve, at der ikke findes matchfixing.
Men omvendt er det i hvert fald et lovforslag og en aftale, som er indgået her på Christiansborg i forhold til at få gjort op med nogle ting.
Det handler om målrettede initiativer, som kan mindske risikoen for matchfixing i forskellige sportsgrene og alle mulige andre steder i Danmark.
Med de elektroniske udfordringer, vi har, og som jeg tror der vil komme mange af i de kommende år, vil det være vanskeligt ikke at opleve, at det forefindes.
Omvendt skal vi jo også politisk gøre, hvad vi kan for at mindske risikoen for, at det bliver praksis, og vi skal også sanktionere dem, der gør det.
Med det her lovforslag lægges der jo op til forbedrede sanktionsmuligheder, og der lægges også op til at give hjemmel til øget databehandling for at imødegå den del af det.
Nu er det blevet sagt tidligere, at alle partier deltager i det.
Det gør vi så af gode grunde ikke, for dengang man indgik aftalen den 15. februar 2022, eksisterede Danmarksdemokraterne ikke, men jeg husker datoen ganske fint alligevel, for jeg har en søn, der fyldte 12 år den dag, så det er selvfølgelig en god dag på alle måder.
Omvendt var vi jo ikke en del af aftalen.
Nu har vi jo tidligere kunnet se, at det har været vanskeligt for Danmarksdemokraterne at komme ind i ret mange aftaler her på Christiansborg.
Vi har jo efterhånden prøvet at få lov til at tilslutte os forskellige aftaler, bl.a. landbrugsaftalen, og vi vil også gerne med i noget med en transportaftale og forskellige ting, men det er, som om nogen synes, at vi ikke skal være med.
Jeg er lige ved at tro, at hvis vi havde spurgt i forhold til den her lille aftale, kunne det godt være, at vi havde fået et lillebittebitte ja.
Det kunne måske være, at ministeren så kunne glæde os med det nu her på falderebet.
Det ændrer dog ikke på, at vi i hvert fald ser med positive øjne på det her lovforslag, og at vi også vil stemme for det.
Steffen W. Frølund (LA), 2024-02-07:
Tak for det, formand.
Dette er et lovforslag, som stammer fra en aftale, som vi vistnok alle er med i.
Det er en god ting, at der sættes ind mod matchfixing, i særdeleshed gennem nogle af de tiltag, som aftalen og hermed også lovforslaget udmønter.
Det er bl.a. dataudveksling og strammere sanktionsmuligheder.
Det er nemlig sådan, at matchfixing ødelægger både sporten og det dertil hørende spilmarked, så Liberal Alliance støtter.
Mohammad Rona (M), 2024-02-07:
Tak for ordet.
I dag skal vi behandle et lovforslag, der implementerer dele af en bred politisk aftale om nye rammer for spilmarkedet, som blev indgået tilbage i 2022.
Lovforslaget indeholder bl.a. en forstærkning af indsatsen mod matchfixing samt tildeling af nye kontrolbeføjelser og sanktionsmuligheder til Spillemyndigheden.
Jeg vil godt berøre nogle af de centrale tiltag her.
Med det her forslag ønsker vi at bekæmpe matchfixing, som er en alvorlig trussel mod sportens integritet og et velfungerende lovligt spilmarked.
Med dette forslag får Spillemyndigheden også beføjelser til at undersøge mistænkelige væddemål på tværs af spiludbydere og til at indhente oplysninger fra dem til brug i matchfixingundersøgelser.
Det er nødvendigt, at dem, der forsøger at manipulere sportsresultater gennem væddemål, kan sprede deres indsatser over flere spiludbydere.
Det skal vi være opmærksomme på.
Forslaget indebærer også, at der fortroligt kan udveksles information om mistanke om matchfixing mellem medlemmer af den nationale platform for bekæmpelse af matchfixing.
En anden vigtig ændring er, at vi giver Spillemyndigheden øgede beføjelser til databehandling.
Det er nødvendigt for at sikre, at de modtager de nødvendige data i deres tilsynsopgaver, og for at sikre, at spiludbyderne overholder deres ansvar for ansvarligt spil.
For at håndtere overtrædelser af spillovgivningen foreslås det også, at Spillemyndigheden får mulighed for at udstede påbud og påtaler ud over tilbagekaldelse af spilletilladelser.
Disse tiltag og de øvrige i lovforslaget sigter alle mod at skabe større gennemsigtighed på spilmarkedet, forhindre matchfixing og sikre ordentlige forhold for både forbrugere og udbydere.
Vi støtter lovforslaget.
Carl Valentin (SF), 2024-02-07:
Dagens forslag fra regeringen frister mig til at sige, at ethvert forslag, som agter at regulere præmisserne for spilmarkedet i Danmark, hilses varmt velkommen.
Det gør det, fordi alt for mange, både voksne danskere og børn, har problemer med spilafhængighed.
At regeringen lægger op til et opgør med matchfixing, kan jeg kun være positiv over for.
Matchfixing er en tarvelig og ulovlig praksis, der ikke blot manipulerer med enkelte kampresultater, men står som en trussel mod kernen af de sportsgrene, der rammes, og det sætter tilmed alvorlige spørgsmålstegn ved spilindustriens integritet.
Jeg hæfter mig ved, at der lægges op til, at spilindustrien skal være med til at løfte ansvaret over for matchfixing.
Det synes jeg er positivt.
At spilindustrien selv tager ansvar, er et princip, jeg mener bør være styrende, når vi diskuterer bekæmpelse af spilafhængighed, og hvordan vi sikrer, at unge under 18 år ikke kommer i kontakt med spilmarkedet overhovedet.
Men for at vende tilbage til regeringens konkrete forslag er det godt, at vi enige om, at leverandører af spil, der opererer på det danske spilmarked, skal gøre det med en dansk tilladelse i hånden.
Vi skal fra politisk side sikre rammerne for, at leverandører, der ikke overholder danske regler og dansk lovgivning, kan retsforfølges, og at de kan få frataget deres licens.
Sådan skal det være.
Det mener jeg der er brug for.
At der sikres bedre myndighedskontrol, er generelt et tema, der går igen, når snakken falder på reguleringen af det danske spilmarked, for når Center for Ludomani kan berette om, at alt for mange danskere under 18 år, altså børn, har problemer med spilafhængighed, selv om de ikke kan spille lovligt, ja, så står det som skåret i granit, at vi har brug for langt bedre og mere effektiv myndighedskontrol af spiludbyderne.
Med det sagt kan jeg konstatere, at regeringens forslag ser godt ud, og SF støtter op om det, og det skulle jeg hilse fra vores røde venner i Enhedslisten og sige at de også gør.
Torsten Schack Pedersen (V), 2024-02-07:
Tak for ordet.
Jeg glæder mig også over, at vi nu får strammet op, når det gælder matchfixing.
Med bedre mulighed for dataudveksling bliver det sværere at sprede mistænkelige væddemål uden at blive opdaget.
For matchfixing er en skamplet på sporten, det er ødelæggende for vores foreningsliv, og det er selvfølgelig også urimeligt for de helt legitime spillere, der regner med, at de har fundet en spændende sportsbegivenhed, som de kan spille på med den indsigt, de har, hvis resultatet så er givet på forhånd.
Derfor noterer jeg mig sådan set også med tilfredshed, at en lang række relevante organisationer, der dagligt agerer i sportens verden, tager positivt imod lovforslaget og understreger vigtigheden af, at det styrker mulighederne for at bekæmpe matchfixing.
Samtidig er det værd at hæfte sig ved, at det med det unikke spiller-id nu i højere grad bliver muligt at identificere mistænkelige spilmønstre, hvormed grundlaget for bedre at forebygge matchfixing, men også hvidvask, forbedres.
Lovforslaget indeholder endvidere en udvidelse af spillemyndighedens værktøjskasse.
Frem for stort set udelukkende i dag at kunne gå til det meget vidtgående tiltag at fratage spilletilladelsen bliver der nu mulighed for at indføre påbud og påtale.
Og på den måde sikrer vi også et proportionalitetsbegreb i spillemyndighedens arbejde, så mindre overtrædelser kan påtales, mens den store hammer i form af den ultimative tilbagekaldelse af spilletilladelsen selvfølgelig ligger klar, hvis situationen er meget alvorlig.
Så grundlæggende er det et ganske fornuftigt lovforslag, som vi støtter fra Venstres side.